b'\n_START_ARTICLE_\nBiserica ortodox\xc4\x83 Sf. Treime din Cluj-Napoca\n_START_SECTION_\nIstoric\n_START_PARAGRAPH_\nP\xc3\xa2n\xc4\x83 \xc3\xaen prima jum\xc4\x83tate a secolului al XVIII-lea comunitatea ortodox\xc4\x83 din Cluj a folosit biserica cea mai apropiat\xc4\x83 de ora\xc8\x99, anume aceea din Some\xc8\x99fal\xc4\x83u, unde se f\xc4\x83ceau de altfel \xc8\x99i \xc3\xaenmorm\xc3\xa2nt\xc4\x83rile reprezentan\xc8\x9bilor de vaz\xc4\x83 ai acestei comunit\xc4\x83\xc8\x9bi. Ca urmare a edictelor iozefine de toleran\xc8\x9b\xc4\x83 religioas\xc4\x83, \xc3\xaen ultimele decenii ale secolului al XVIII-lea s-au a\xc8\x99ezat \xc3\xaen Cluj mai mul\xc8\x9bi negustori rom\xc3\xa2ni, greci \xc8\x99i macedo-rom\xc3\xa2ni veni\xc8\x9bi de la Bra\xc8\x99ov, ceea ce a dus la \xc3\xaent\xc4\x83rirea comunit\xc4\x83\xc8\x9bii ortodoxe._NEWLINE_\xc3\x8en anul 1788 negustorii Ioan Constantin \xc8\x99i Ienache Mavrodin au adresat magistratului ora\xc8\x99ului (primarului), \xc3\xaen numele tuturor ortodoc\xc8\x99ilor din ora\xc8\x99, cererea de a li se aproba construirea unei biserici. La 31 martie 1789 comisarul regal, contele Adam Teleki, a intervenit pe l\xc3\xa2ng\xc4\x83 consiliul or\xc4\x83\xc8\x99enesc, solicit\xc3\xa2nd rezolvarea cererii \xc3\xaen conformitate cu edictele de toleran\xc8\x9b\xc4\x83. La 6 aprilie 1789 consiliul ora\xc8\x99ului a respins cererea, motiv\xc3\xa2nd c\xc4\x83 edictele prev\xc4\x83d acordarea aprob\xc4\x83rii construc\xc8\x9biei unei biserici doar comunit\xc4\x83\xc8\x9bilor care num\xc4\x83r\xc4\x83 cel pu\xc8\x9bin 100 de familii de credincio\xc8\x99i._NEWLINE_Printr-o nou\xc4\x83 cerere, adresat\xc4\x83 Cancelariei Aulice de la Viena (sec\xc8\x9biunea pentru Transilvania a Cancelariei Imperiale), comunitatea ortodox\xc4\x83 a solicitat aprobarea construirii unei biserici \xc3\xaen afara zidurilor ora\xc8\x99ului, unde nu se mai \xc3\xaentindea competen\xc8\x9ba magistratului or\xc4\x83\xc8\x99enesc. \xc3\x8en data de 14 februarie 1780 Cancelaria Aulic\xc4\x83 de la Viena a aprobat construc\xc8\x9bia \xc8\x99i a eliberat autoriza\xc8\x9bia._NEWLINE_Protestul formulat de consiliul or\xc4\x83\xc8\x99enesc la data de 5 august 1790, care critica autoriza\xc8\x9bia drept un act menit s\xc4\x83 favorizeze \xc3\xaent\xc4\x83rirea comunit\xc4\x83\xc8\x9bii rom\xc3\xa2ne\xc8\x99ti, a r\xc4\x83mas f\xc4\x83r\xc4\x83 efect, a\xc8\x99a \xc3\xaenc\xc3\xa2t negustorii ortodoc\xc8\x99i au achizi\xc8\x9bionat terenul necesar construirii bisericii chiar la mic\xc4\x83 distan\xc8\x9b\xc4\x83 de zidurile cet\xc4\x83\xc8\x9bii Clujului. Lucr\xc4\x83rile de construc\xc8\x9bie au demarat \xc3\xaen 1795 \xc8\x99i au durat p\xc3\xa2n\xc4\x83 \xc3\xaen 1796_NEWLINE_Prima liturghie a fost oficiat\xc4\x83 \xc3\xaen biseric\xc4\x83 \xc3\xaen ziua de Cr\xc4\x83ciun a anului 1796, de c\xc4\x83tre preotul Ilie Fulea, sosit la Cluj \xc3\xaen 1792._NEWLINE__NEWLINE_Primul preot al bisericii a consemnat pe Liturghierul tip\xc4\x83rit \xc3\xaen 1797 la Bucure\xc8\x99ti, liturghier aflat \xc3\xaen colec\xc8\x9bia bisericii: _NEWLINE_\xe2\x80\x9eTuturor c\xc4\x83rora se cuvine a \xc8\x99ti ar\xc4\x83t c\xc4\x83 aceast\xc4\x83 sf\xc3\xaent\xc4\x83 biseric\xc4\x83 din Cluj s-au f\xc4\x83cut \xc3\xaen zilele \xc3\xaemp\xc4\x83ratului Francisc al Romei \xc8\x99i al Ardealului Prin\xc8\x9b [principe], \xc3\xaen anul 1795 \xc8\x99i \xc3\xaent\xc3\xa2i preot eu am fost, care \xc3\xaent\xc3\xaei eu am slujit Sf. Liturghie \xc3\xaentr\xc3\xaensa cu toat\xc4\x83 inima \xc3\xaen frica Dumnezeirii, lu\xc3\xaend mul\xc8\x9bi t\xc4\x83m\xc4\x83duire \xc8\x99i m-am transfereluit \xc3\xaen B\xc4\x83lgrad \xc3\xaen fundu\xc8\x99ul meu [proprietatea mea funciar\xc4\x83]. Cluj, 25 august 1803. Ilie Fulea\xe2\x80\x9d_NEWLINE_Biserica a fost reparat\xc4\x83 de mai multe ori, \xc3\xaen 1823, 1877, 1922 \xc8\x99i 1937. Cu prilejul restaur\xc4\x83rii din 1951-1958, \xc3\xaen dreptul turnului, pe fa\xc8\x9bada de vest, flanc\xc3\xa2nd intrarea, au fost \xc3\xaen\xc4\x83l\xc8\x9bate dou\xc4\x83 picioare de zid\xc4\x83rie, care sus\xc8\x9bin un mic plan\xc8\x99eu din beton armat (vezi fotografia al\xc4\x83turat\xc4\x83)._NEWLINE_\xc3\x8en perioada 1919-1932 a servit drept catedral\xc4\x83 a Episcopiei Vadului, Feleacului \xc8\x99i Clujului.\n_START_SECTION_\nDescriere\n_START_PARAGRAPH_\nBiserica este construit\xc4\x83 pe axa vest-est \xc8\x99i este alc\xc4\x83tuit\xc4\x83 dintr-un pronaos dreptunghiular (cu dimensiunile de 4,16x5,60m), o nav\xc4\x83 (cu dimensiunile maxime 6,10x7,90m), un spa\xc8\x9biu \xc3\xaengust \xc3\xaen fa\xc8\x9ba iconstasului (2,90x5,60m) \xc8\x99i o absid\xc4\x83 semicircular\xc4\x83 \xc3\xaen interior \xc8\x99i poligonal\xc4\x83 \xc3\xaen exterior._NEWLINE_Pridvorul t\xc4\x83v\xc4\x83nit este desp\xc4\x83r\xc8\x9bit de nav\xc4\x83 prin trei arcade, dintre care cea central\xc4\x83 are o deschidere \xc3\xaen form\xc4\x83 de m\xc3\xa2ner de co\xc8\x99, iar cele laterale au deschideri semicirculare. Cele trei arcade poart\xc4\x83 la etaj o balustrad\xc4\x83 de zid, decorat\xc4\x83 cu o corni\xc8\x99\xc4\x83 \xc3\xaen partea superioar\xc4\x83._NEWLINE_Pere\xc8\x9bii navei sunt flanca\xc8\x9bi \xc3\xaen col\xc8\x9buri de pila\xc8\x99tri masivi, trata\xc8\x9bi \xc3\xaen planuri verticale diverse. Elementul definitoriu al bisericii este situarea pila\xc8\x99trilor masivi de col\xc8\x9b \xc3\xaen unghi de 45\xc2\xb0 \xc3\xaen raport cu pere\xc8\x9bii navei, fapt care transform\xc4\x83 tipologia spa\xc8\x9biului interior \xc3\xaentr-una octogonal\xc4\x83, specific baroc\xc4\x83. Pila\xc8\x99tri de col\xc8\x9b sus\xc8\x9bin dou\xc4\x83 arcuri cu deschidere semicircular\xc4\x83, care se \xc3\xaencruci\xc8\x99eaz\xc4\x83, servind ca elemente de sus\xc8\x9binere a calotei boeme a c\xc4\x83rei \xc3\xaen\xc4\x83l\xc8\x9bime maxim\xc4\x83 este de 7,05 metri._NEWLINE_Pictura mural\xc4\x83 a interiorului este de dat\xc4\x83 recent\xc4\x83.\n_START_SECTION_\nVaria\n_START_PARAGRAPH_\nBiserica de\xc8\x9bine mai multe vechi icoane, c\xc4\x83r\xc8\x9bi \xc8\x99i manuscrise, printre care "Liturghierul" din 1797, men\xc8\x9bionat mai sus.'